Gauteng skuld munisipaliteite miljoeneDavid Makhura, voorsitter van die ANC in Gauteng, sy adjunk Panyaza Lesufi en sekretaris Jacob Khawe (middel) tydens ŉ perskonferensie in Johannesburg (Foto: Getrude Makhafola/ANA) Die Gautengse provinsiale regering skuld sy munisipaliteite meer as R89 miljoen vir dienste aan die regering gelewer. Dit volgens Lebogang Maile, Gautengse LUR vir samewerkende regering en tradisionele sake. Hy het Maandag geantwoord op die DA se vrae in die provinsiale wetgewer. Volgens Maile skuld die Gautengse regering R89 503 016 aan Emfuleni-munisipaliteit (Vereeniging en Vanderbijlpark), Lesedi-munisipaliteit (Springs), Mogale City-munisipaliteit (Magaliesburg) en Merafong-munisipaliteit (Carletonville en Fochville). Hierdie geld is reeds 120 dae agterstallig. Die Gautengse departement van gesondheid skuld R18 miljoen en die departement van onderwys R11 miljoen nét aan Emfuleni. Die regering skuld Merafong-munisipaliteit R14 miljoen, Mogale City R12,9 miljoen en Lesedi-munisipaliteit R12,6 miljoen. “Die meeste van hierdie munisipaliteite het geen geld om dienste aan hul inwoners te lewer nie en Emfuleni sukkel om sy rekeninge by Eskom en Rand Water te vereffen. Hierdie geld kan help om die finansiële druk waaronder munisipaliteite verkeer, te verlig,” sê Kingsol Chabalala, die DA se lid van die provinsiale wetgewer. Hy sê die Gautengse regering moet ŉ voorbeeld stel aan inwoners deur hul skuld aan munisipaliteite te vereffen. “Die DA vra dat Maile sal ingryp om te verseker dat die onderskeie departemente wat geld aan munisipaliteite skuld, die betalings so gou moontlik doen,” sê Chabalala.